รัฐมนตรีประจำสำนักนายกฯ ลงพื้นที่ อ.ระโนด จ.สงขลา ติดตามการเตรียมรับมืออุทกภัย พร้อมรับฟังปัญหาความเดือดร้อนของประชาชน
วันนี้ (17 ธ.ค.65) เมื่อเวลา 15.20 น. ที่โครงการส่งน้ำและบำรุงรักษาระโนด-กระแสสินธุ์ อ.ระโนด จ.สงขลา นายธนกร วังบุญคงชนะ รัฐมนตรีประจำสำนักนายกรัฐมนตรี และคณะ ลงพื้นที่ ติดตามการบริหารจัดการน้ำ ในการแก้ไขปัญหาอุทกภัยและภัยแล้ง บริเวณคาบสมุทรสทิงพระ ประกอบด้วย อ.ระโนด อ.กระแสสินธุ์ อ.สทิงพระ และอ.สิงหนคร พื้นที่โครงการฯ 452,250 ไร่ พื้นที่ชลประทาน 374,375 ไร่สำหรับโครงการแห่งนี้ รับผิดชอบในการวางแผนระบายน้ำ ควบคุมการจัดสรรน้ำในพื้นที่ ปรับปรุงซ่อมแซมระบบการส่งน้ำ ตรวจสอบคุณภาพการส่งน้ำ และบริหารจัดการน้ำให้สามารถส่งไปยังพื้นที่เพาะปลูกในเขตโครงการได้อย่างมีประสิทธิภาพ ตอบสนองความต้องการของประชาชนที่ประสบปัญหาทั้งอุทกภัยและภัยแล้ง  โดยพื้นที่ 4 อำเภอบนคาบสมุทรสทิงพระ เป็นพื้นที่ที่ได้รับผลกระทบทั้งอุทกภัย ในช่วงฤดูฝน น้ำจากทะเลสาบสงขลาและทะเลอ่าวไทย เอ่อล้นท่วมบ้านเรือนประชาชนทุกปี และเมื่อถึงหน้าแล้ง ก็ประสบปัญหาน้ำเค็ม ทำให้ไม่สามารถนำน้ำมาใช้อุปโภคบริโภคได้ จึงขอให้รัฐบาลพิจารณาก่อสร้างโครงการแก้มลิงคาบสมุทรสทิงพระ เพื่อลดปัญหาดังกล่าวนอกจากนี้ยังมีชาวบ้านบางส่วนได้รับผลกระทบจากการกัดเซาะชายฝั่ง การก่อสร้างแหล่งน้ำโดยไม่ทำประชาพิจารณ์ ซึ่งรัฐมนตรีฯได้รับเรื่องทั้งหมด เพื่อนำไปหาแนวทางแก้ไขต่อไปนายธนกร กล่าวว่า ที่ผ่านมาภายใต้การนำของพลเอก ประยุทธ์ จันทร์โอชา นายกรัฐมนตรี ได้สั่งการให้เร่งแก้ไข ปัญหาในพื้นที่ 4 อำเภอของคาบสมุทรสทิงพระ โดยเฉพาะโครงการแก้มลิง ที่ต้องดำเนินการศึกษาความเป็นไปได้และจัดหางบประมาณต่อไปทั้งนี้ การลงพื้นที่ จ.สงขลา ของรัฐมนตรีประจำสำนักนายกรัฐมนตรี ได้มีการพบปะพูดคุยกับชาวบ้านในพื้นที่อย่างเป็นกันเอง พร้อมรับฟังข้อร้องเรียน และข้อคิดเห็นถึงสภาพปัญหา และความต้องการในด้านต่าง ๆ รวมถึงสะท้อนข้อคิดเห็นต่อรัฐบาล เพื่อสามารถนำข้อมูลไปใช้ประโยชน์ได้อย่างถูกต้อง มีความเหมาะสม และประชาชนได้รับประโยชน์อย่างสูงสุดต่อไป